khistorydata/jeongjo-sjw-relations huggingface dataset:
정조 19년
李海愚啓曰玉堂上下番俱空事甚未安應敎鄭尙愚旣有仍任之命卽爲牌招入直何如傳曰允
정조 19년
傳于李海愚曰今日齋宿處所從便爲之之意昨有下敎矣殿試設場近處齋宿翌曉開場文武試官則待下敎出牌試紙安寶雖至差晩待試所承旨受點試官出牌然後以帳殿擧行諸承旨文所試官及兵判帳殿近處別省記齋宿事分付
정조 19년
李祖源啓曰今日齋宿承旨當爲備員而左副承旨蔡弘遠牌不進無以備員何以爲之敢啓傳曰許遞前望單子入之待下批牌招察任
정조 19년
承旨前望單子入之李儒慶落點
정조 19년
李海愚啓曰明日殿試時侍臣當爲備員兩司除在外外呈告人員竝待開門牌招何如傳曰允
정조 19년
李海愚以兵曹言啓曰明日殿座時領軍之將不可不備而內禁衛將閔光升與禁軍別將柳孝源友壻相避其代口傳差出以爲領軍之地何如傳曰允
정조 19년
兵曹口傳政事以申大偀爲內禁衛將
정조 19년
李海愚以兵曹言啓曰今此乙卯式年武科殿試時直赴殿試人等別單書入之意敢啓傳曰知道
정조 19년
李海愚以兵曹言啓曰今番園幸時隨駕將校禁軍各差備等別試射本曹中旬同爲設行而柳葉箭鳥銃入格之類別單書入之意敢啓傳曰知道皆令明日來待可也
정조 19년
李海愚以壯勇營言啓曰今此乙卯式年武科殿試時本營直赴人中應試及應頉之類依定式別單書入而鄕武士李貴金前以連故別單啓下兵曹矣今已闋服依例應試之意分付何如傳曰允
정조 19년
李海愚以訓鍊都監言啓曰今三月十三日春塘臺殿座時因兵曹節目金虎門軍九十一名把摠李旭祥哨官李寬彬銅龍門軍三十三名哨官禹招夏廣智營軍四十五名哨官李光浹西營軍四十名哨官沈錫率領設布帳外排立雜人一切嚴禁事畢後各還直所而竝待標信擧行之意敢啓傳曰知道
정조 19년
李海愚以壯勇營言啓曰依傳敎今番園幸時隨駕本營軍兵等已經瑞蔥臺試射外抄出別試一技後入格別單書入之意敢啓傳曰知道皆令明日來待可也
정조 19년
李海愚以壯勇營言啓曰依傳敎本營大比較時整理所巡牽等加試一技後入格別單書入之意敢啓傳曰知道皆令明日來待可也
정조 19년
李海愚以御營廳言啓曰今三月十三日春塘臺親臨式年文武科殿試時依兵曹節目東營入直軍三十名新營入直軍三十名內各留營直五名餘皆除出入直千摠吳載衡哨官崔鳳興率領設布帳外排立事畢後各還本處入直而東營入直軍則待標信擧行之意敢啓傳曰知道
정조 19년
李海愚以守禦廳言啓曰今此乙卯式年武科殿試時本廳軍兵中應赴之類別單書入之意敢啓傳曰知道
정조 19년
李海愚以守禦廳言啓曰依傳敎今番園幸時隨駕校卒等別試一技後別單書入之意敢啓傳曰依各營例親臨頒賞次對下敎待令可也
정조 19년
李海愚以守禦廳言啓曰今番中旬賞試才時鳥銃沒技人別單書入之意敢啓傳曰知道
정조 19년
李海愚以守禦廳言啓曰本廳中旬賞試才時諸將校以下各色軍兵等各技入格之類分等施賞別單書入之意敢啓傳曰知道
정조 19년
李海愚以摠戎廳言啓曰今此乙卯式年武科殿試時本廳將校軍兵應試應頉之類別單書入之意敢啓傳曰知道
정조 19년
李海愚以摠戎廳言啓曰依傳敎今番園幸時隨駕本廳將校軍兵等中旬試場別單柳葉箭一巡鳥銃三放後入格之類別單書入之意敢啓傳曰明日待令可也
정조 19년
李海愚以摠戎廳言啓曰本廳將官將校別破陣各色標下軍及北漢將校別破陣標下軍僧將校僧軍等中旬賞試才設行後騎芻鳥銃沒技人及各技入格之類別單書入之意敢啓傳曰知道
정조 19년
敎嘉善大夫黃海道觀察使兼兵馬水軍節度使巡察使海州牧使徐邁修書王若曰簡賢任能王政所以難愼承流宣化方伯爲之屛翰其爲任也不輕苟非人則莫可眷彼黃海一路寔爲靑丘重藩魚鹽之利銅鐵之饒素稱民物之浩大舟車所通冠蓋所接儘是關塞之要衝燕軺之往來是由宜經費之預講唐舶之出沒每警豈防禦之或疎矧昨秋穡事之歉荒嗟窮春民食之艱乏節屋之庚呼方甚亶係旬宣之分憂楓宸之丙枕靡安誰體宵旰之至意守宰之減否惟考而黜陟專在試明吏鄕之奸猾亦多非盤錯無以別器惟玆卄三州重鎭宜畀二千石良才惟卿圭章令譽簪纓世族持身以恬雅謹飭蔚有士夫家規模斂跡於躁競浮華允爲縉紳間矜式東銓之權衡參佐踐歷旣優西塞之牧禦特毗績用已著唐學士之典近密幾長喉舌之班漢刺史之理煩要可試方面之任玆授卿以黃海道觀察使兼兵馬水軍節度使巡察使海州牧使卿其祗服休命益勉洪猷非廉無以律貪予所期望者此惟剛方可戢猂卿其勉焉在玆兩邑之賙賑方張宜念溝壑之深患一道之弊瘼轉痼毋憚原隰之微勞於戲瞻石潭之遺祠丕振儒化挹首陽之高節緬思淸風芙蓉公退之時思古人之治績蓬萊夢回之夜念前席之溫音顧予言非眞應文宜乃心益勵圖報故玆敎示想宜知悉知製敎安策製進
정조 19년
乙卯三月十二日辰時上御重熙堂軍士房承旨入侍時同副承旨李海愚假注書趙台榮記注官安經心金良倜以次進伏訖上命書傳敎曰園幸時隨駕宗宰文武臣不入於瑞蔥臺不參於中旬者捧擧案入啓久矣明日殿試後文試帿布武試柳葉箭以此分付兵曹先試應射應榜入格軍校等亦令明日待令頒賞又命書傳敎曰大臣卿宰修述昔乙卯此月昨日北山飾慶之會將於今日偕登北山以伸是年祝慶之悃甚盛集也予心之一邊愴咽一邊欣祝當如何鼓吹一部內吹一牌分送兩大臣家使之轎前導往導還此亦爲所重識此會之意卿其知悉事遣史官傳諭于領右相又命書傳敎曰史官二員待命騎馬二匹立之上曰大臣家進去史官入侍注書及下番翰林進去可也命退承史以次退出
정조 19년
行都承旨李祖源坐行左承旨洪義榮坐直行右承旨李晩秀坐左副承旨韓晩裕牌不進右副承旨李儒慶坐同副承旨李肇源坐直注書鄭文始病一員未差假注書吳泰曾仕趙台榮仕直事變假注書韓致重仕
정조 19년
春塘臺齋宿罷後內閣政院玉堂藥房口傳問安答曰知道
정조 19년
洪義榮啓曰應敎鄭尙愚牌不進罷職傳旨今方捧入而校理尹序東副校理尹魯東申大尹修撰嚴耆尹益烈副修撰李貞運朴鍾淳傳旨未下校理金羲淳受由玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 19년
以陪香史官尹致永狀啓咸興永興兩本宮告由祭不得擧行事傳于洪義榮曰爾則復路香祝權安於典祀廳事回諭
정조 19년
傳于李肇源曰北伯之代令廟堂卽爲議薦使之當日辭朝後仍卽登程政官牌招開政
정조 19년
備邊司以趙宗鉉爲咸鏡監司
정조 19년
李肇源以吏批言啓曰今此式年文武甲科第二人三人當付七品職而時無見窠生進直長中仕日最多者依例六品遷轉後推移付職何如傳曰允
정조 19년
有政吏批判書尹蓍東參判黃昇源進參議未差行左承旨洪義榮進啓曰禮曹參議今當差出而擬望之人乏少外任竝擬何如傳曰允
정조 19년
以韓用鐸爲掌令朴宗甲爲禮曹參議鄭晩錫爲兵曹正郞李彦熙爲康陵令成均博士單洪宅柱學錄單劉僖學諭單金瑥承文博士單洪宅夏李𡎘咸鏡監司單趙宗鉉洪秀輔爲判義禁任希復爲禁府都事李永夏爲尙衣主簿典籍單申鳳朝文科甲科第一人氷庫別提單王道恒武科甲科第一人義盈直長單金處岩文科甲科第二人司饔直長單洪奭周文科甲科第三人
정조 19년
兵批判書沈煥之參判柳誼參議金載翼病參知成德雨入直進同副承旨李肇源進副司直柳焵蔡弘遠副司正白亨璞柳禧星武科甲科第二三人
정조 19년
傳于李儒慶曰同副承旨許遞前望單子入之待下批牌招察任
정조 19년
承旨前望單子入之韓晩裕落點
정조 19년
傳于李儒慶曰當該承旨從重推考
정조 19년
以校理尹序東副校理尹魯東申大尹修撰尹益烈副修撰李貞運朴鍾淳等牌不進罷職傳旨傳于洪義榮曰只推
정조 19년
下備忘記于洪義榮曰咸鏡監司趙宗鉉下直長弓一張長箭一部片箭一部筒兒一箇賜給
정조 19년
李肇源以兵曹言啓曰本曹正郞洪樂敏身病猝重屢度呈狀乞遞宿衛重地不可久曠今姑改差何如傳曰允
정조 19년
吏曹口傳政事以鄭最成爲兵曹正郞朴柱遇爲佐郞
정조 19년
李肇源以兵曹言啓曰直赴殿試奉承傳閑良韓繼休等二百九人隨其錄名許付於今日殿試之意敢啓傳曰知道
정조 19년
李儒慶以都摠府言啓曰今日入直內三廳武兼禁軍及軍兵等當爲中日習射而春塘臺親臨式年文武科殿試相値不得爲之之意敢啓傳曰知道
정조 19년
黃海監司徐邁修疏曰伏以臣卽於見任控辭不獲兼有一兩日內辭朝之命義分是懼逃遁無路纔已張皇出肅行將冒赴矣促敎之下豈敢爲遲回之計而第臣區區情私有不忍終已者臣之父母墳山在於京畿廣州地而道里未滿百里往還不過兩日之間也臣孤露餘生幸逢明時受恩罔極榮顯至此不洎之痛已難堪抑況玆春露方濡而又當遠離松楸私心怵惕當復如何玆敢不避嚴畏冒籲於孝理之下伏乞天地父母俯垂預諒特許臣二日恩暇俾於辭陛之前暫得往省以伸至情不勝大願臣無任屛營祈懇之至答曰省疏具悉卿其依所請往省
정조 19년
敎咸鏡監司趙宗鉉書王若曰其愼其難薦剡尤嚴於比日之屛之翰責任孔大於觀風苟不得范孟博澄淸之才曷能畀寇萊公鎖鑰之任念諸藩孰非緊要而北關最難剸制風雲護興龍之地若周之豳谷漆沮山川接射鵰之墟在漢則雁門恒岱俗獷民悍邊釁多在於蔘貂土瘠人貧生理素乏於稻蠏矧昨秋穡事之失稔嗟窮春民食之極艱庚癸之呼若聞屢頒如綸如綍乙丙之憂仰體疇可來旬來宣猗盛禮將擧於本宮而所重尤別於前日非宿望莫可使也當是時屬之誰乎惟卿珪璋令姿簪纓世族規模甚簡茂績用於江都保釐鑑識素精著公平於中權政注年前官業之淹滯惜處閒官邇來眷遇之隆深迺躋崇秩玆授卿以咸鏡道觀察使兼兵馬水軍節度使都巡察使咸興府尹卿其祗服寵命克恢洪猷惟廉庶幾律貪予所期望者此非剛無以戢猾卿其勉焉在玆自餘稟裁厥有常典於戲六邑之賑政方講想有前伯之經營一路之遺愛尙存須思乃父之巡按故玆敎示想宜知悉知製敎鄭尙愚製進
정조 19년
乙卯三月十三日卯時上御春塘臺式年文武科殿試入侍時行都承旨李祖源行左承旨洪義榮行右承旨李晩秀左副承旨李儒慶右副承旨李肇源同副承旨李海愚假注書吳泰曾趙台榮記注官安經心金良倜以次進伏訖引儀分引文武所試官讀券官判府事李秉模行刑曹判書徐有隣行副司直李秉鼎對讀官行副司直朴宗甲洪義浩典籍鄭晩錫兵曹佐郞安廷善考官左議政兪彦鎬兵曹判書沈煥之行副護軍趙圭鎭參考官行副司直吳泰賢宣傳官尹養儉副護軍李遇濟宣傳官李萬一入就位行四拜禮以次進伏訖彦鎬秉模進前奏曰移次齋宿聖體若何上曰一樣矣彦鎬等曰王大妃殿氣候若何上曰一樣矣彦鎬等曰惠慶宮氣候若何上曰一樣矣彦鎬曰日昨臺批雖伏承還發配所之聖敎而該府尙不得擧行國體所在萬萬未安而第於鄭妻事故重臣宋載經一人外迄無一言蓋國之大關係事若不目覩則人毋敢言之以其疑似之說不得言之卽臣等不誠之罪而大抵此等處恐是殿下自反處也凡事處分政宜明正而每以密旨擧行關係莫重之罪人潛自往來如是而國安得爲國人安得爲人乎且臣等之言如其可用用之如其不可用雖竄逐誅殛此則少無有傷事面而日昨傳敎之下臣等趨詣闕下則部官謂奉聖敎中路遮防臣雖甚無似職是大官則事體豈不可駭乎伏願繼今以往凡於事爲之際平心舒氣處分允當益自加勉焉上曰所奏卽利導之言言甚好矣秉模曰聖人制法任之有司自古卽然而近來弊源誠至難言實非臣等平日所仰望者也上曰懸題紙入之有隣秉鼎持懸題紙進伏命書賦題每年長醉太平盃仍命揭之上曰近來慶科稠疊故科場不嚴今番則不可闊狹文之外違以下竝當落榜武則式年以講歸重當先捧講若有未越者亦皆見落以此意先爲嚴飭使之知悉可也上曰講員數多分所受講而原榜則必皆準捧可也命書榻敎曰武所考講分所試取試官則兵曹判書沈煥之行副護軍吳毅常行副司直尹行恁副司果金近淳訓鍊副正閔亨默爲之上曰武所考官沈煥之分所進去代知訓鍊李敬懋爲之出榻敎上曰武所參考官吳泰賢代五衛將沈基泰爲之出榻敎海愚跪告矢數執鼓訖上曰文所試官姑爲權退待捧券入來可也彦鎬等退出上曰武所鳥銃試取分所爲之試官行副司直沈頤之右尹李益運僉知申鴻周副司果嚴耆訓鍊副正沈鐮爲之出榻敎又命書榻敎曰鳥銃分所考官行副司直徐有大加差下上曰贊儀南公著事過後拿處出榻敎武所講員射員以次應試上曰諸承旨分詣頒賞所與宣傳官看檢頒賞可也命書榻敎曰左承旨右副承旨同副承旨頒賞進去行副司直南公轍李相璜假承旨差下分所進去上曰兵曹郞廳令該曹口傳差出先侍衛後謝恩出榻敎上曰殿試試射畢後宗宰文武臣使之試射可也海愚承命出分付宗宰文武臣以次各試帿布柳葉箭一巡訖上曰軍士房承旨李海愚從重推考出榻敎射講畢後上曰文科試所承旨留在畢捧券後卽爲詣閤事分付泰曾承命出傳上乘輿出靑陽門由明光門入保定門還內諸臣退出
정조 19년
乙卯三月十三日申時上御誠正閣科次入侍禮曹判書同爲入侍時行左承旨洪義榮右副承旨李肇源假注書趙台榮記注官安經心金良倜讀券官行判中樞府事李秉模行刑曹判書徐有隣行副司直李秉鼎對讀官行副司直朴宗甲洪義浩成均館典籍鄭晩錫兵曹佐郞安廷善禮曹判書閔鍾顯以次進伏訖上敎鍾顯曰北伯事卿等聞之否鍾顯曰纔始聞知矣上曰新除北伯入來後凡所擧行之事詳細商確也仍敎曰新除北伯使之卽爲入來肅謝事分付賤臣承命出回奏曰新北伯今纔入來方呈肅單云矣上曰咸鏡監司入侍出榻敎賤臣承命出與咸鏡監司趙宗鉉偕入進伏上敎宗鉉曰本道今將擧莫大之事卿亦似聞之矣本事李判府及李晩秀詳知卿其就問而道內事猶屬第二件本宮之事許多擧行者必須另念爲之而今已日晩再明間發程上營後更爲齋宿奉審本宮而前道伯之狀啓或有遺漏者更爲詳備條列書通于李判府李判府發行前使之自京擧行之地自本道擧行之事須過今朔後爲之可也命宗鉉先退仍命秉模考試考訖上親拆名命書傳敎曰新恩政事當日爲之命退諸臣以次退出
정조 19년
行都承旨李祖源緣故出行左承旨洪義榮坐直行右承旨李晩秀坐左副承旨韓晩裕未肅拜右副承旨李儒慶坐直同副承旨李肇源緣故出注書鄭文始病一員未差假注書吳泰曾仕趙台榮仕直事變假注書韓致重仕
정조 19년
藥房副提調臣李祖源啓曰伏未審夜間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
王大殿惠慶宮中宮殿藥房口傳問安答曰知道
정조 19년
李肇源啓曰大司憲閔台爀持平鄭履綏金熙華呈辭執義宋煥箕掌令李城輔在外掌令韓用鐸未肅拜監察茶時之意敢啓傳曰知道
정조 19년
傳于洪義榮曰禮房承旨馳詣宗廟景慕宮奉審摘奸以來
정조 19년
傳于李儒慶曰左承旨右副承旨入侍
정조 19년
傳于李肇源曰省部不可愆時況兼監賑之行則此時畿伯豈在營中嚴飭一兩日發送
정조 19년
傳于李儒慶曰當該禁府都事汰去令該曹口傳差出
정조 19년
吏曹口傳政事禁府都事嚴思勉金世根李義述落點未下
정조 19년
傳于洪義榮曰禁府堂上中考堂及在外人許遞令該曹口傳差出待下批牌招察任
정조 19년
吏曹口傳政事以李得臣爲知義禁李祖承爲同義禁
정조 19년
傳于李肇源曰未肅拜判義禁許遞前望單子入之
정조 19년
判義禁前望單子入之趙瑍落點
정조 19년
傳于李肇源曰編役相妨刑曹判書許遞其代前望單子入之待下批牌招察任
정조 19년
以前判書鄭昌順竄配傳旨傳于李肇源曰律名之過重旣言之此傳旨置之
정조 19년
以南公著囚單子傳于李肇源曰付過放送
정조 19년
以慶尙監司趙鎭宅狀啓晉州牧民家燒燼事傳于李肇源曰依他邑例別施蠲減之恤典俾無方春失所之患
정조 19년
以左副承旨韓晩裕牌不進罷職傳旨傳于李肇源曰只推
정조 19년
洪義榮以弘文館言啓曰本館下番闕直事甚未安校理尹序東副校理申大尹尹魯東修撰尹益烈副修撰李貞運朴鍾淳旣有只推之命校理金羲淳由限已過與修撰嚴耆竝卽牌招以爲推移入直之地何如傳曰允
정조 19년
洪義榮啓曰校理金羲淳旣已承牌肅謝而不爲入直直爲出去以致下番闕直揆以事體誠甚未安推考警責仍卽牌招入直何如傳曰允
정조 19년
以校理金羲淳牌不進罷職傳旨傳于李肇源曰只推
정조 19년
李儒慶以兵曹言啓曰五衛將李命赫身病猝重時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 19년
李儒慶以義禁府言啓曰黜置罪人鄭致達妻還發配所事承傳啓下矣鄭致達妻京畿坡州牧還發配所而依例發遣府都事押送之意敢啓傳曰知道
정조 19년
李儒慶以義禁府言啓曰宣傳官柳相穆罪人洪龍鎭王道常押來本府故依例拿囚後洪龍鎭依傳敎慶尙道巨濟府充軍而以傳敎內辭意具罪目發遣府書吏押送配所之意敢啓傳曰知道
정조 19년
李儒慶以義禁府言啓曰前監司金思穆亟施屛裔之典事承傳啓下矣金思穆咸鏡道端川府屛裔而以承傳內辭意具罪目依例發遣府都事押送配所何如傳曰遠亦遠近亦近豈在於遠近特念不棄之意兼軫勿墜之方加倍之律念舊也涇渭之典礪他也忠州牧竄配可也
정조 19년
李儒慶以義禁府言啓曰前監司金思穆端川府屛裔事草記批旨內遠亦遠近亦近豈在於遠近特念不棄之意兼軫勿墜之方加倍之律念舊也涇渭之典礪他也忠州牧竄配可也事命下矣金思穆忠淸道忠州牧竄配而以承傳內辭意具罪目依例發遣府都事押送配所之意敢啓傳曰知道
정조 19년
刑曹啓目粘連興陽縣殺獄罪人朴貞孝獄事回啓判付內參判參議各具意見粘啓稟處亦判下是白有亦參判臣金魯永以爲今於按査之後無容更議是白如乎罪人朴貞孝連加嚴訊期於得情爲白乎旀參議臣尹得孚以爲凡在京外執法之列者其何敢有所容議罪人朴貞孝依前訊推期於輸款何如判付啓參議所見果然一死二償亦關獄體付輕之論在所當從減死決處事分付道臣爲良如敎
정조 19년
乙卯三月十四日辰時上御重熙堂同副承旨入侍時同副承旨李肇源假注書吳泰曾記注官安經心金良倜以次進伏訖上曰昨日乃兄之券思之益覺善作可謂大提學矣肇源曰昨夜送榜目時亦以筵敎送報則答以爲草草呈券能躋第四之列猶是望外云矣上曰任其試官所批則壯元無疑矣試券更爲入之賤臣承命持入仍命退承史以次退出
정조 19년
乙卯三月十四日申時上御重熙堂左承旨右副承旨入侍時行左承旨洪義榮右副承旨李儒慶假注書趙台榮記注官安經心金良倜以次進伏訖上敎義榮曰領相省掃之行欲於何間爲之耶義榮曰今念後將欲爲之矣上曰肅拜除之以爲往還可也敎儒慶曰華城城役多有看檢事一兩日內下去事承旨言于右相可也命退承史以次退出
정조 19년
行都承旨李祖源坐行左承旨洪義榮坐行右承旨洪仁浩坐左副承旨南公轍坐右副承旨李儒慶坐直同副承旨李肇源坐直注書鄭文始病一員未差假注書吳泰曾仕直趙台榮仕事變假注書韓致重仕
정조 19년
李儒慶啓曰大司憲閔台爀持平鄭履綏金熙華呈辭執義宋煥箕掌令李城輔在外掌令韓用鐸未肅拜監察茶時之意敢啓傳曰知道
정조 19년
洪義榮啓曰左副承旨韓晩裕今日不爲仕進卽爲牌招何如傳曰允
정조 19년
南公轍啓曰禮曹判書閔鍾顯依下敎來待矣傳曰入侍
정조 19년
南公轍啓曰靈城君朴文秀家唱榜日遣承旨致祭事命下矣何承旨進去乎敢稟傳曰右承旨進去
정조 19년
傳于李儒慶曰右承旨入侍
정조 19년
承旨前望單子入之南公轍落點
정조 19년
刑曹判書前望單子入之尹師國落點
정조 19년
傳于洪義榮曰儀軌編摩自有所重而因卿在京考簿擧行每多遲滯墾土播植亦係城餉之大關此時摠理之任不可許久在京一兩日內下去董飭事遣備郞傳諭于摠理大臣右議政
정조 19년
吏曹口傳政事稷山縣監丁遇泰抱川縣監趙重鎭相換
정조 19년
兵曹口傳政事司直徐有隣
정조 19년
李肇源啓曰知義禁李得臣同義禁李集斗李祖承都事南陽履迫暮齊到以爲終日搜覓城內外萬無斯得之望來伏闕外惶恐俟勘云成命之下莫重罪人之發配擧行已至兩日而尙爾稽滯末乃以無以搜得爲言事未前有萬萬駭然當該堂郞所當重勘而本院請推之外無他可施之罰何以爲之敢稟傳曰豈敢曰來伏闕外乎國綱所在萬萬該然當該堂上從重推考都事拿處
정조 19년
洪義榮以弘文館言啓曰本館下番闕直事甚未安校理金羲淳旣有只推之命與新除授副應敎尹光普一體牌招以爲推移姑降入直之地何如傳曰允
정조 19년
以副應敎尹光普校理金羲淳牌不進罷職傳旨傳于洪義榮曰只推
정조 19년
李肇源以弘文館言啓曰本館下番闕直事甚未安副應敎尹光普校理金羲淳旣有只推之命竝卽牌招以爲推移姑降入直之地何如傳曰允
정조 19년
李儒慶以兵曹言啓曰明日殿座時別雲劍徐有隣時無職名依例口傳付軍職何如傳曰允
정조 19년
李儒慶以備邊司言啓曰卽見江華留守權狀啓則以爲本府餉米當分餘貯尙不足於府民今朔中巡以所屬十三鎭昨秋還穀太半停減春無可分景色遑急留庫米中加得二千八百石然後可以塗抹俵給本府舟師所木物屬公錢取用賑資之意前留守已爲狀聞啓下而舟師備豫條之不存名色亦甚可悶在於荒年請得加分原數則分給還民耗條則先除補賑其例相續上項所請加分米二千八百石中除其耗條補用於賑資不足數則舟師錢不至乾沒糶賑有兼濟之效亟令廟堂稟旨分付矣江都民情旣甚遑急還穀元數太半停減守臣之狀請加分不是異事而加分耗條之許令補賑便作近年已例則竝依狀請許施前留守所請舟師所備豫條似不在取用賑資之中其歸宿處更爲區別狀聞之意分付何如傳曰允
정조 19년
李儒慶以訓鍊都監言啓曰本局焰硝廳在於太平橋南邊而去夜四更量石灰所儲中自然生火庫舍十間半仍爲燒燼臣聞卽躬往指揮撲救幸不延及而公廨之深夜失火極爲驚駭不可以事出無情置而不問守直員役竝爲嚴勘之意敢啓傳曰知道
정조 19년
李儒慶以義禁府言啓曰時囚罪人王道常依下敎放送之意敢啓傳曰知道
정조 19년
奉朝賀金鍾秀疏曰伏以臣晩始得聞鄭妻還發配所之合啓蒙允而金吾草記批久不下噫嘻此何爲耶夫以鄭妻通天之罪惡至今保有首領臣雖仰認聖意之有在而臣分民彝則已墜地矣畿島薄竄大是失刑復近輦轂初非可議至若庚戌秋以後去處之不明覈則廷臣不忠不誠之罪固無所逃而亦豈非殿下無前之過擧有以致此耶年久之臺啓幸獲因事端準請而畢竟儻又歸於有名無實則從此神人之憤尤無以少洩而國不國矣金吾配單之始因不卽下終歸於中寢古無是也偶一有之尙玷治化仍成謬例大關刑政況可擬議於此等劇逆乎臣一疾四朔去鬼不遠而一部明義之平生所藉手者一息未泯之前不敢以臣身之已退而不言也玆不得不猥附孔聖致仕後沐浴請討之義惟聖明察焉目今妖逆伏罪中外拭目向來絲綸中明諭一款之以非其時而姑忍者已有月矣而其後大臣箚批乃以明諭一款定以勿爲爲敎嗚呼明諭之旣發端而中止者雖未敢知大聖人範圍之若何而藉令其害止於腹心羽翼之漏網宗社之憂尙云不淺萬分一事有關於辨白聖誣者則因仍揜置其於臣子痛骨之至情何仄聽多日尙未聞有小大齊聲力請諭之擧則區區下懷逾久而逾不堪躁鬱特以事係討逆不免牽連旁及迹近僭越臣罪萬死臣無任云云答曰省疏具悉卿懇卿不以卿身之已退爲嫌猶復刺口竭論於目下鄭妻還處事豈不知卿之苦心在於一部明義錄義理也哉然傳旨昨旣啓下該府自當擧行卿似未及聞知而又此疏矣附陳昨冬事明諭一款諭之非難正恐刮目之未易收效與其紙上空言都歸於大無當曷若以闡揚發揮之功付之當局公卿之爲省約而尊嚴卿之見此想亦犁然知予心矣但今人不肯擔着於事爲一日二日漠無統攝此甚悶事卿之所愼近獲勿藥前此周急亦或有助於藥餌之用耶適因史官之行先訊安否兼叩調度仍傳曰此批答遣史官傳諭
정조 19년
華城府幼學朴周陽尹聲烈尹勉欽兪鉉復朴顯昇尹揆東尹遇東宋光勛申恒祿申升祿進士韓毅鎭幼學呂善五李興運金師默李明來金相說朴暕宋檍金載賢曺錫周進士朴師永幼學具允豐林忠鎭柳聖方金鍾翼洪益敏梁集韓用廈趙秀人黃鏶閔昌億洪履翼兪仲煥李魯喆李魯兢成潤觀愼師曾愼師殷李瑞日金益來韓義養崔漢大崔鼎大崔鍾喆安命益安命集任希範李喆曾吳壽一任時寬任時廷洪湜洪澈趙聖泰趙屺尹夏柱李東簡鄭世泰鄭世豐鄭垕鄭塾進士沈英鎭幼學沈相鎭尹致𡩄李仁休李濟昇李震休尹衡一呂善豐尹塾彦崔仁復許鎰金載哲權秀權檜李大曾鄭象鉉尹城彦鄭國鉉崔台應曺學振曺允祿尹毅柱金永錫金師渾兪鉉益金永澤尹衡德韓命洪崔廷彦李養善朴師民孔振鐸權弼經鄭文周成潤洙吳善進張龍翼權奕崔光復李勉濟姜文顯梁檃呂善正李宗基尹致慶曺榮振曺成振柳熺柳容李明休朴宗翰趙漢敏李述煥鄭衡周鄭錫綱金相協安光復崔致榮尹配東尹鉉東趙裕存趙肯存曺允直李一煥李敬煥鄭宅周鄭宗周鄭寅周曺允彩李殷煥崔雲瑞李世休李昇協申一權睦大晩洪復源鄭東楫朴弼昇李永錫申旵權琛兪鉉益等疏曰伏以臣等結廬於華城之地近跡於珠丘之鄕値舊甲重回之辰逢千載罕覩之盛蹈舞攢祝有倍齊民而鑾蹕儼臨羽旄欣瞻區區螻蟻之忱庶獲少伸臣等所居之鄕卽高麗忠臣故翰林學士李臯遺墟之所在也臣等竊有湮鬱之情素所蓄積于中者幸値漢帝過魯城之日敢冀周王式商閭之恩不避猥越之誅冒陳公共之論伏願聖明垂察焉臣等竊聞自古帝王之褒忠奬節於其興替之際別施殊恩者蓋所以明君臣之義扶倫綱之重也洪惟我列聖褒奬之典尤隆於前朝節義之臣凡有永矢之志而遂其長往之計者無不旌贈而表揚腏享而崇報者豈不以首陽之採薇蕨無損於武王之聖而唐宗之封君素有光於靑史之垂耶粵在宣廟朝創建文忠公鄭夢周崧陽書院特命位版不書本朝官爵而只書圃隱先生英宗大王特命立碑於善竹橋高麗門下府事南乙珍入我朝不仕建鄕賢祠於楊州厥後以趙狷配食高麗判奉常事李集粵在顯廟朝命建書院於廣州龜巖江上而逮我聖上甲辰楊抱諸儒生疏請別建趙狷松山書院仍於楊州鄕賢祠賜額貞節至若李穡有文獻莘巷兩院吉再有吳山金烏兩院金澍有月巖書院原州之七峯始興之忠賢俎豆之享藏修之所殆遍於麗代效節之臣而獨此八達山李臯之遺趾尙無一區院宇者實是昭代之闕典多士之缺望者也臣等試以平日所得於紀蹟之文略擧而仰聞焉蓋李臯以集賢殿提學當麗末政衰退居水原府光敎山之南麓塔山恭讓王遣中使問所樂何事臯盛稱溪山之勝有四通八達無壅蔽之語蓋寓諷意也我太祖元年屢有召命臯辭以此山爲首陽固守不起又下京畿按廉使之命終不應太祖大王遂命圖畫所居覽而嘉之因名曰八達山蓋宅在山之東北頂礎砌垣塢猶見遺址之宛在井泉釣臺尙留學士之傳稱臯嘗逍遙東北川上以忘世念仍名忘川遂以自號皇朝運訖華人之來我東者慕其忘川之名而居焉其址尙存臯晩又移居於山之東南數里許每勸鄰里爲善曉以忠孝之道鄰里感之樂爲之善由是名其里曰勸善里至今相傳其居家孝養出於天性遭憂居廬行朝夕祭聞有匙箸聲出於床卓感痛之極不輟血泣一目失明鄕黨稱其至孝世宗朝以石碑特旌其閭曰高麗孝子翰林學士李臯之碑不書我朝特書前朝者亦可見聖意之有在也景宗朝癸卯年間耕田遺基得碑之餘片移置于墓所蓋入我朝不仕者世稱八學士而李臯家乘中只傳臯與趙狷號松山李集號遁村三學士而已蓋趙狷隱居於光敎山之北淸溪山李臯隱居於淸溪山之下遁機里三人之所居相近故時或騎牛往來臯之子吏曹參判審亦著忠孝克濟專家之美其友人寄詩曰父子稱夫子如公罕古今蓋當世公議皆以父子推之其行誼純篤於此可知噫當聖上孝理之化創月遊龍盤之地新邑之民物鷄犬莫不被天地涵澤下及草木均霑雨露之洪造于今六七年之間無一物不得其所而惟此前朝一介之臣素稱八達主人考槃之所釣詠之場宛入於指點之中當時竝名同棲之兩人建祠腏享極其崇奉而臯獨不與實有乖於我聖上片善不遺一節必錄之盛德徒使玆土之舊老想遺址而興嗟連境之章甫慕高風而增感而已法駕之臨幸若將有契於屢百載之後奉琅函而動冕旒卽是臣等之責齊封此疏兩日祗伏於行宮之外見阻於作門終未登徹抑塞徊徨不覺相顧而失圖也伏況聖恩特絶於曠感侑祭至遣以近臣此實從古聖王所罕有之盛典也臣等之榮聳感頌容有其極玆敢裹足上來更封前章相率呼籲於九閽之外伏乞天地父母俯察臣等不可已之情特許建院之請俾伸一方尙賢之誠焉臣等無任云云答曰省疏具悉疏辭下該曹稟處
정조 19년
乙卯三月十五日卯時上御重熙堂左承旨同副承旨禮曹判書入侍時行左承旨洪義榮同副承旨李肇源假注書趙台榮記注官安經心金良倜禮曹判書閔鍾顯以次進伏訖上敎鍾顯曰本宮奉安祭兼行於別大祭則果何如鍾顯曰今此兼行實合事宜矣上曰告由祭吉日更令日官推擇乎鍾顯曰俄果詳問于日官處則來月二十一日大吉位版造成吉日二十一日卯時爲吉云矣上曰道伯如未發程此意預令知悉可也命鍾顯先退上曰王大妃殿進御加味參橘茶停止加味蔘苓茶自今日一貼式煎入出榻敎命書傳敎曰領相之司馬回榜在今年而內外孫皆登大小科事旣稀異禮當報本此蓋都尉文懿公曁貴主積慶蔭庇領相筋力亦足往來聞欲從近省掃已許之都尉貴主墳山雖是格外亦爲呈辭之意左承旨傳諭于領議政義榮曰皇壇祭享事體自別攝享時典祀官必以太常判官塡差判官若有頉則僉正主簿中擇差勿以參下官苟充之意分付該曹及該寺以爲定式遵行之地何如上曰依爲之出擧條上曰右承旨許遞前望單子入之待下批牌招察任出榻敎上曰兵刑換房出榻敎命退承史以次退出
정조 19년
乙卯三月十五日初更上御重熙堂坐直承旨入侍時同副承旨李肇源假注書吳泰曾記注官安經心金良倜以次進伏訖上命書榻敎曰承旨未差之代前望單子入之待下批牌招察任仍命退承史以次退出
정조 19년
行都承旨李祖源坐行左承旨洪義榮緣故出右承旨未差左副承旨南公轍坐右副承旨李儒慶坐同副承旨李肇源坐直注書鄭文始病一員未差假注書吳泰曾仕直趙台榮仕事變假注書韓致重仕
정조 19년
李儒慶啓曰大司憲閔台爀持平鄭履綏金熙華呈辭執義宋煥箕掌令韓用鐸未肅拜監察茶時之意敢啓傳曰知道
정조 19년
傳于南公轍曰禮房承旨入侍
정조 19년
傳于李肇源曰禮兵換房
정조 19년
以領議政洪樂性豐德長湍等地掃墳呈辭傳于李儒慶曰都尉貴主山所省掃時當致祭祭文親撰左承旨洪義榮齎去而大臣爲獻官此呈辭則給由馬澆奠床備給依例分付卿其祗受事遣史官傳諭啓下之呈辭令傳諭史官還傳
정조 19년
以副應敎尹光普校理金羲淳牌不進罷職傳旨傳于李肇源曰只推
정조 19년
韓致重奉命代韓耆裕爲事變假注書
정조 19년
傳于李儒慶曰新編協吉通義今日印進纂輯校正堂上觀象監提調禮曹判書閔鍾顯熟馬一匹面給編書本監官察訪池日賓前別提池景喆相當職除授前敎授池景泌兼敎授全宗周前正李廷馥令該衙門高品付料監印官及寫字官畫員員役工匠令該曹分等施賞其中寫字官高品付料
정조 19년
以江原監司李勉兢狀啓金城縣令朴宗福謂以省掃不待許由忙急發行爲先罷黜其罪狀令攸司稟處事傳于李儒慶曰雖與投印有異紀綱所在萬萬駭然令該府拿問考律嚴勘其代令該曹口傳差出待下批一兩日內辭朝
정조 19년
吏曹口傳政事趙用鎭爲金城縣令
정조 19년
洪義榮以禮曹言啓曰咸興本宮告由祭奉安祭香祝親傳吉日令日官擇則來四月十一日爲吉咸興本宮告由祭永興本宮告由祭同月二十一日爲吉位版造成同月二十一日卯時爲吉奉安祭兼行別大祭同月二十六日爲吉云以此日時擧行何如傳曰允
정조 19년
李儒慶以都摠府言啓曰今日入直內三廳武兼禁軍及軍兵等當爲中日習射而仁政殿親臨式年文武科放榜相値不得爲之之意敢啓傳曰知道
정조 19년
洪義榮以兵曹言啓曰今乙卯式年武科殿試時直赴殿試人閑良韓繼休等二百十一人內一百七十二人已爲應試依定式帖文爻周義旅軍官金履鉉帖文未下別武士鄭光周閑良李奉天金智檢安汝坤張啓春壯勇衛崔泰魯申璟勸武軍官許乘徐良輔親騎衛尹宗孚別武士李震福壯勇營知彀官李彦懋閑良韓道裕別武士金光西韓翼範閑良田弘闢鄕騎士朴興采馬兵崔運大別抄軍官鄭光福選武軍官朴聖彬壯勇衛金潤龜鄕騎士朴致魯馬兵金潤澤別隊馬兵金時雄鄕騎土柳仁亨牢子韓壽命壯勇營鄕武士廉就龍巡令手金東赫等二十八人遭故不赴依例陳試御營廳本廳軍官朴文會兼司僕金龜瑞本曹敎鍊官沈誾之高明奎金宗運李魯昌額外內禁衛李殷彬扈衛軍官金錫斗摠戎廳敎鍊官李泰萬全致常等十人今式年原榜柳文儉俱爲無分竝依法典退付後殿試直赴會試人馬兵鄭昌福額外壯勇衛任聖臯已爲登科帖文一體爻周之意敢啓傳曰知道
정조 19년
李儒慶以兵曹言啓曰明日武臣堂上祿試射試官備擬受點而殿座相値再明日設行之意敢啓傳曰仍爲設行可也
정조 19년
副司直李秉鼎疏曰伏以國有賊則必討王者之大法也君有命則必行臣子之大義也是法也是義也撑天地亘古今殄滅他不得故一有亂臣賊子出於其間則擧國大小同聲齊討以致揮如乾斷迅如雷奮不使晷刻食息然後三綱不墜九法不斁而生類不至於盡矣歷數往牒未嘗有有逆不討而人得爲人者亦未嘗有有命不行而國得爲國者也今此鄭妻之還發配所臺啓已允傳旨差下而一日二日斯得無處尙稽王府之擧行致勤該堂之飭敎若曰擧行有路而該府不卽奉承則該堂之罪難逭若曰擧行無路而該府末由奉承則國綱之墜無餘臣愚死罪以爲有一於此則君之綱臣之分其將從此而掃地矣嗚呼以聖人人倫之至必欲以恩而掩義臣雖無狀豈不仰認我聖上至仁盛德而其於罪盈惡極天地祖宗之所共誅非殿下所得以私何哉又況屈典章竄畿島之不足乃反毁撤防守任其所之今又只從合啓有名無實使滿朝簪紳相率入於虛僞彌縫之域而莫之顧也嗚呼今日廷臣之罪尙何言哉一自庚戌秋以後鄭妻之不在棘籬夫孰不知而旣難質言褒如充耳不忠不誠已多年所日前臺批之十行誨責大哉王言實爲廷臣之頂針而萬有一命令施措之際若或有欠於懋實則其於大聖人風行草偃之義尤果何如也伏乞聖上穆然遠覽夬施王章俾國法嚴而人志定焉仍伏念臣以受恩罔極之蹤目見王法未伸君命不行輿情胥鬱綱紀隨壞不忍諉以出位從它噤默玆敢瀝血緘辭冒死言之亦願聖明重勘臣瀆擾之罪俾昭法紀千萬幸甚臣無任云云答曰省疏具悉卿不見兵判疏批乎旣從臺啓之後不卽發配固甚如何往古來今有國有法官而幺麽發配不能按例擧行反以在處之在何仰請處分者其可曰有國有法官乎朝家設或査詰而知之亦豈敷示指敎不顧事面乎
정조 19년
兵曹判書沈煥之疏曰伏以君綱立而人倫敍國法行而民志定此天下古今當然之理臣竊伏見今日君綱不立國法不行是可以正人倫而壹民志乎嗚呼明義一部書所以寓春秋之大義者也上以明聖神相傳之心法下以彰亂賊同濟之罪案而鐫如金石嚴若關和其義則可以揭日月也其傳則可以亘宇宙也今日君臣一或撓志一或弛慮于是書則君不君臣不臣而宗社之危亡其亦不日而至矣殿下獨不念玆哉夫鄭妻者明義書中諸賊之一根柢也此不置辟薄黜近畿神人同惋厥惟久矣況又匿形潛出不知所在此何變怪也事是不虞跡固莫測至于今六七年間在廷諸臣然疑相顧不敢直陳一語臣亦自知爲故重臣宋載經之罪人也雖然殿下所以處此者豈不有欠於聖德之磊落光明也哉日昨三司還配之請縱蒙批旨而金吾緹騎徊徨街路莫省所從罪人則自在晏然不自伏罪嗚呼此又何許變怪也夫亂賊者天下之大案懲討之論一世之大義也彼雖冥悍之一女子亦應知君命之可畏國法之至嚴而乃敢隱身深處竊睨朝廷有若小兒之迷藏者然只此一罪可勝誅哉嗚呼君命不可翫也國法不可戲耳以今擧措如翫如戲何以威亂賊而嚴義理乎惟彼金吾諸臣持國法奉君命而未能譏得一罪人一日二日徒損國體其不職之罪固宜嚴勘而殿下又亟降明旨使罪人卽刻自現恭受王章則君綱乃尊國法乃行而群黎百姓亦知天下有義理之可畏也伏願殿下勿以已允之命謂以勘斷仍爲當行之典赫然快施焉臣待罪重任臨事大謬雖蒙聖度之曲庇益切微忱之震惶至若臣身之僨敗不足言而國事之乖誤如之何哉更伏乞天地父母特推陶鎔之餘化終垂生成之大恩亟遞臣所叨中權之任以安私分仍治臣不嫌越俎之罪以肅朝綱千萬幸甚臣無任云云答曰省疏具悉事必師古政貴率舊今日之處鄭妻者卽孝廟朝所以處於世龍妻之故事已例也世龍妻與鄭妻處地旣恰似坐犯又相同則孝廟朝所以處世龍妻事今日若不倣用於鄭妻則其可曰師古乎率舊乎嘗聞故老之說世龍妻脫自濟州謫所潛接於慶熙宮之備邊司朝房而勿使朝廷知之至今傳以爲盛事在其時左右布列於朝廷者果皆何許名碩而無一人指摘抗言於筵席章牘之際者何意也然以古今習俗之異宜不得不勉屈群請有司無狀不卽擧行寧有如許戲劇之事乎此則卿言是矣至於不卽自現云云未必爲然以其未獲宥命於慈殿蹤跡如浮雲予亦摠計衣糧之支費歲給而已在處去處未嘗一番提詰彼雖卽自現從何聞知而爲之北山之底西城之外畿邑海郡各有買宅禁府之曰以不知亦可謂不可使聞卿其勿辭行公
정조 19년
大司憲閔台爀大司諫兪漢謨掌令韓用鐸持平鄭履綏金熙華正言申溆等聯名箚曰伏以臣等於日前聯陳鄭妻還發配所之請伏奉允兪之音聚首相賀有以仰我聖上處分之至嚴且正矣卽伏見喉院請推禁堂之啓又伏聞該郞拿處之敎該府擧行之尙此稽滯此何國體臣等不勝憂慨來詣闕外相率聯籲伏乞聖明垂察焉噫嘻鄭妻之千妖萬惡已有臺啓之具書又有前席之齊籲今不必更煩大聽而旣斁之義理庶有復伸之道共憤之輿情得有少洩之望則王府擧行固當急卽押送使不得一刻偃然自在而迺以不能搜得肆然入稟揆以紀綱萬萬寒心雖尋常罪謫成命一下固不可若是遲滯況今此罪人論其負犯實爲宗社之劇賊覆載之難容者而傳旨之頒下已至屢日尙不得發配近日國綱雖云掃地古今天下寧有是耶臣等謂當該堂郞不可拿推而止堂上則施以譴削之典郞廳施以竄配之典斷不可已也臣等又於鄭昌順竄配傳旨置之之敎有不覺瞠然也治其枝葉比諸誅根雖屬末節而原啓所論極其深重則竝與薄竄而置之至使自同平人無所懲畏者豈非刑政之乖當者哉臣等亦謂鄭昌順竄配之命卽賜反汗宜矣取進止答曰省箚具悉該府堂郞勘罪事姑且觀之亦可矣鄭昌順竄配之命卽賜反汗宜矣事傳旨分揀已久矣何以更請反汗乎況措辭與結語太欠照察難免不審之責卿等遞差捧納承旨亦爲遞差
정조 19년
應敎鄭尙愚校理金羲淳等箚曰伏以日前鄭妻還配之請幸蒙兪允常刑雖未快施輿憤庶或少洩而金吾尙未捕捉罪人晏然自在國有綱紀寧有如許變怪噫嘻鄭妻之千罪萬惡覆載難容而島置未幾近畿薄黜刑政之失已無可言近年以來事雖然疑跡實難測而在廷諸臣之幾年不敢直言今日始欲抗論不忠不誠之罪無所逃矣雖然豈可因群下不忠不誠之罪而使堤防破壞刑政墜失國不得爲國人不得爲人乎追尋去處還置配所不容一刻暫緩而一日二日尙未斯得設置王府將焉用哉兩司諸臣譴罰之請在所當言而卽伏見臺批下者雖有姑觀之敎成命已至多日該府尙未擧行失職之罪已無所逃臣等謂亟從兩司之請當該禁府堂郞竝施重勘以嚴紀綱另加嚴飭卽速査得發配俾王章伸而輿憤洩焉取進止答曰省箚具悉該府事非不駭然擧行之前有難徑勘矣
정조 19년
乙卯三月十六日辰時上詣仁政殿式年文武科放榜入侍時行都承旨李祖源行左承旨洪義榮行右承旨洪仁浩左副承旨南公轍右副承旨李儒慶同副承旨李肇源假注書吳泰曾趙台榮記注官安經心金良倜檢校直閣李晩秀檢校待敎徐有榘以次侍立上具翼善冠衮龍袍乘輿出協陽門肅章門入仁政門詣仁政殿內降輿陞座引儀唱文武擧人入就位行四拜禮文武擧人分東西入就位行拜禮訖放榜官進詣階上放榜訖頒花牌及賜酒文武擧人復行四拜禮訖通禮進當座前跪告禮畢上乘輿出仁政殿仁政門由肅章門入協陽門還內諸臣以次退出
정조 19년
乙卯三月十六日酉時上御重熙堂坐直承旨入侍時右副承旨李儒慶假注書吳泰曾記注官安經心金良倜以次進伏訖上曰今日兩司聯箚以鄭昌順竄配之事請反汗者何也儒慶曰錯認文字之致臣等亦以爲文勢不襯矣上曰鄭妻還配尙不擧行此何道理城內或城外或鄕中必有所在而至今不能搜得云者此豈成說乎儒慶曰俄亦招致府吏問其委折則謂以西城外北山下今方搜覓而茫如捕風不知所向云矣上曰俄下疏批中世龍妻事承旨亦聞知耶儒慶曰臣亦聞知而此與世龍妻有異矣上曰處地同矣豈有其異儒慶曰世龍妻以其母罪也鄭妻卽身犯也上曰世龍妻亦豈無身犯者乎但世龍妻似鄭妻世龍妻之母趙女卽與文女同也仍命書傳敎曰明日文武新恩謝恩後賜酒賜肴當親臨該房知悉侍衛入直擧行事分付命退承史以次退出
정조 19년
行都承旨李祖源坐行左承旨洪義榮坐行右承旨李晩秀坐左副承旨未差右副承旨李儒慶坐直同副承旨李肇源坐直注書鄭文始病一員未差假注書曺錫中仕徐俊輔仕直事變假注書韓致重仕
정조 19년
李晩秀啓曰大司憲掌令一員持平二員未差執義宋煥箕掌令李城輔在外監察茶時之意敢啓傳曰知道
정조 19년
李儒慶啓曰來二十一日輪對日次矣敢稟傳曰爲之
정조 19년
李儒慶啓曰來二十一日朝參日次矣敢稟傳曰停
정조 19년
李儒慶啓曰禮曹郞廳來言御覽製述文臣專經文臣官案修正次請出矣傳曰知道
정조 19년
李儒慶啓曰今日雜科覆試時兩司無進參之員未差之代政官牌招開政差出待下批仍卽牌招以爲進參之地何如傳曰允
정조 19년
承旨前望單子入之李晩秀落點
정조 19년
洪義榮啓曰今日殿座時入直禁軍除出標信請出之敢啓傳曰知道
정조 19년
備忘記黃海監司徐邁修下直長弓一張長箭一部片箭一部筒兒一箇賜給
정조 19년
李祖源啓曰明日大駕詣挹淸樓後王大妃殿惠慶宮問安何承旨進去乎敢稟傳曰守宮承旨問安後狀啓
정조 19년
傳于洪義榮曰明日旣用郊行之例留都大臣依例磨鍊而扈衛軍只以受料人率領結陳申時聚待罷漏後結陳事分付
정조 19년
洪義榮啓曰明日擧動時何大臣留都乎敢稟傳曰領議政留都
정조 19년
李肇源啓曰時原任大臣率二品以上有稟達事來詣請對矣傳曰依司謁口傳下敎問于大臣書入
정조 19년
李肇源啓曰依口傳下敎問于時原任大臣則以爲臣等以鄭妻事有稟達事來待矣傳曰鄭妻事臺啓旣允則請對有何可奏之事乎大臣識道理必不以鄭妻在處仰請指示則可奏者何說退去
정조 19년
洪義榮啓曰判義禁徐有隣有稟達事來詣請對矣傳曰大臣箚批見之之後更爲請對有何可稟可達之事乎啓辭則還給遞差
정조 19년
傳于李肇源曰當該注書拿處
정조 19년
洪義榮啓曰前假注書曺錫中徐俊輔姑令仍察何如傳曰允
정조 19년
傳于李肇源曰雜科覆試在今日監試官望筒尙不修正山林外在外及未肅拜諸臺許遞前望單子入之待下批牌招以爲推移進去之地
정조 19년
有政吏批判書尹蓍東參判黃昇源進參議未差行都承旨李祖源進洪聖淵爲大司憲徐有成爲大司諫李益恢爲掌令洪樂敏愼性眞爲持平李尙寯爲正言李遇濟爲校理李羲甲爲副校理沈興永爲修撰李景溟爲副修撰徐有隣爲判義禁閔台爀爲掌苑提調徐有隣爲長興提調李致中爲司饔提調李在學爲惠民提調金絅采爲東部令趙瑍爲分內局提調兼大司成單李晩秀
정조 19년
兵批判書沈煥之參判柳誼病參議金載翼入直進參知成德病行左承旨洪義榮進同知單金重麗武兼二單李光臣諸景彧副護軍李海愚韓用鐸副司直閔台爀洪仁浩兪漢謨鄭履綏金熙華副司果申溆
정조 19년
傳于洪義榮曰明日擧動時留都捕將以前大將李邦一權察牌招聽傳敎有難等待其上來右捕將李儒敬許遞前大將柳孝源仍任牌招傳授命召及大將牌傳令牌
정조 19년
李儒慶啓曰製述及文武臣殿講過唱榜後更稟事命下矣以何日爲之乎敢稟傳曰還宮後更稟
정조 19년
兵曹鄭好仁爲守宮大將
정조 19년
以都摠府追省記傳于李儒慶曰兼察之命何時下敎尙不推移以致申後煩稟當該諸副摠管遞差都摠管耆耇人亦爲許遞前望單子入之待下批牌招察任
정조 19년
李肇源啓曰時原任大臣伏承退去之批旨尤不勝抑鬱更爲率卿宰冒罪求對矣傳曰昨批今諭已言之甚詳卿等退去
정조 19년
傳于李肇源曰當該玉堂竝遞差
정조 19년
洪義榮啓曰禁衛大將金持默御營大將李漢豐時無職名令該曹口傳付軍職何如傳曰允
정조 19년
兵曹口傳政事副司直金持默李漢豐
정조 19년
兵曹口傳政事副司果李羲甲
정조 19년
李肇源以賑恤廳言啓曰中部把子橋契任掌崔漢成今月十七日本洞路傍得一歲遺棄男兒同里居良女姜召史欲爲收養東部崇信坊契任掌金好寬今月十七日本洞路傍得二歲遺棄女兒同里居良女池召史欲爲收養貧不自食皆願受料告于本部自各該部同日牒呈故依節目竝爲給料使之乳養之意敢啓傳曰知道
정조 19년
傳于李晩秀曰黃海監司留待
정조 19년
李儒慶以禮曹言啓曰今此式年雜科覆試今日當爲設行而明日動駕相値還宮後更爲擇日擧行之意敢啓傳曰知道
정조 19년
李儒慶以弘文館言啓曰本館下番闕直事甚未安副應敎尹光普旣有只推之命與今日政新除授玉堂待下批竝卽牌招以爲推移入直之地何如傳曰允
정조 19년
洪義榮以兵曹言啓曰在前閱武時隨駕大將及馬步軍着甲冑矣今亦依此例着甲冑乎敢稟傳曰與陸操有異大將及步軍除甲冑禁軍馬軍與各其別將着甲冑隨駕事分付百官甲冑雖載五禮儀今番則除之事分付可也
정조 19년
洪義榮以兵曹言啓曰今三月十八日大駕詣挹淸樓親閱水操時隨駕禁軍及馬步軍以幾番幾哨磨鍊而留陣及餘軍留營何以爲之乎敢稟傳曰壯勇大將率三營馬步軍兵及標下旗鼓隨駕禁軍全數隨駕而訓將率訓局步軍五哨守摠兩營標下軍留陣事分付其餘留營依例爲之可也
정조 19년
傳于洪義榮曰壯勇大將使之都領隨駕矣更思有本營領軍以禁將都領隨駕前大將金持默給牒敍用牌招傳授命召御營前大將李漢豐亦爲給牒敍用一體牌招傳授命召
정조 19년
李肇源啓曰扈衛廳別將以留都大臣領議政洪樂性意啓曰臣依下敎扈衛付料軍官及軍士今日申時量聚會明日罷漏後結陣扈衛之意敢啓傳曰知道
정조 19년
李肇源以禁衛營言啓曰本營軍色從事官李羲甲時無職名令該曹口傳付軍職明日擧動時使之參陣何如傳曰允
정조 19년
李肇源以御營廳言啓曰今三月十八日大駕詣挹淸樓親閱水操時依兵曹節目本廳騎士一百十人各色京標下軍三十六名出番摠戎廳標下軍六十二名各該將官領赴于禁衛營都領陣而旗鼓前排依下敎付屬於鷺梁別將之意敢啓傳曰知道
정조 19년
李肇源以守禦廳言啓曰今三月十八日大駕詣挹淸樓親閱水操時訓將率訓局步軍五哨守摠兩營標下軍留陣事命下矣本廳標下軍二十五名領付于訓鍊都監留陣之意敢啓傳曰知道
정조 19년
李肇源以守禦廳言啓曰今三月十八日大駕詣挹淸樓親閱水操時各營諸色標下餘軍量宜作隊將官領率留待入直本營事自兵曹節目啓下矣本廳中軍李明運別破陣二十五名標下軍二十五名量宜作隊領率將官今月十七日申時量依例留營入直之意敢啓傳曰知道
정조 19년
李肇源以摠戎廳言啓曰今三月十八日大駕詣挹淸樓親閱水操時依兵曹節目本廳標下軍五十名抄擇作隊使中軍申大謙率領諸將校及標下軍今日申時量留待入直于鍊戎臺本營之意敢啓傳曰知道
정조 19년
李肇源以摠戎廳言啓曰今三月十八日大駕詣挹淸樓親閱水操時訓將率訓局步軍五哨守摠兩營標下軍留陣事命下矣本廳標下軍二十五名領付于訓鍊都監留陣之意敢啓傳曰知道
정조 19년
李肇源以左邊捕盜廳言啓曰本廳兼從事官李萬吾有頉代宣傳官李商一差下之意敢啓傳曰知道
정조 19년
李肇源以右邊捕盜廳言啓曰本廳兼從事官李源龍改差代宣傳官柳成逵差下之意敢啓傳曰知道
정조 19년
領議政洪樂性左議政兪彦鎬領敦寧金履素判府事金憙李秉模等箚曰伏以臣等以鄭妻還配之尙未得擧行義重沐浴事關王法乃敢相率求對顒俟引接之命伏承批旨至有退去之敎抑鬱徊徨靡所容措鄭妻之千罪萬惡昭載明義一部今不必費辭臚列而目下第一義惟在於爲先還配少洩神人之憤殿下已許之矣朝野已聞之矣王府擧行急於星火卽四百年關和而今至四日未之斯得諸臣之歸罪金吾似矣以臣等之區區愚見設以身處之亦無怪乎擧行之尙稽噫嘻惟彼罪人旣異於男子又異於閭巷婦女雖使府官散四求覓之北而曰不知之西而曰不知則其將何從而搜之何從而得之臣等若蒙許借方寸之地則竊有可以反復仰陳者伏願聖明恕其僭妄煩瀆之罪亟許召接千萬顒祝治箚將上之際伏見傳敎下者有親臨水操之命有國所重在於詰戎水陸之操固不可闕一而我國京江之操其制絶罕豈可以具節目於倉卒之間申號令於造次之頃乎且今諸路停操京操雖異鄕操公私船隻之不時收聚尤豈不有礙於中外之瞻聆乎況親勞玉趾遠臨江干恐有違於節宣之方伏乞亟寢成命以愼大聖人動作焉答曰省箚具悉卿等之懇鄭妻事誠若卿等之言雖難專責該府而使該府推尋之外豈更有何許官司替當該府事乎勢將嚴飭該府而已矣許借方寸之地則有可以反覆仰陳云云卿等之言未知爲可不待反覆初無固拒卿等入侍徒添酬應卽爲退去附陳事非特爲詰戎年來貞痼之症每在於膈肺之間昨年再昨年經歷卿等想亦記有近因日暖頗有煩憊之形現者一日行氣效及數旬兼爲治病而有此擧卿等則反以爲有違於節宣之方乎仍傳曰此批答遣史官傳諭
정조 19년
應敎鄭尙愚校理金羲淳等箚曰伏以臣等伏見傳敎下者有閱武水操之命竊不勝憂惶罔措不知所以爲言也京江水操成廟朝後所未行之事素無操鍊之卒又無操鍊之具而遽欲行之則其勞民動衆煩費騷擾當如何哉惟我聖上愛賉民力撙節冗費雖是當行之事每軫省約之方乃於太平之時欲行久曠之擧不念勞民煩費之憂豈不有欠於仁恩之本意也哉伏況近日以來春氣雖似和暢朝晝猶且異候江干虛廣未免疎冷此時勞動移蹕臨御尤豈不有妨於節宣保嗇之方乎愚忱耿耿不任憂愛之誠略控短箚冒死齊籲伏乞聖明亟寢成命焉云云省箚具悉此擧政爲保嗇詰戎餘事矣
정조 19년
乙卯三月十七日辰時上御萬八門文武科新恩謝恩入侍時行都承旨李祖源行左承旨洪義榮左副承旨南公轍同副承旨李肇源假注書吳泰曾趙台榮記注官安經心金良倜檢校直閣李晩秀檢校待敎徐有榘以次侍立訖引儀分引文武新恩入就位行四拜禮文武新恩分東西入就拜位行拜禮訖以次賜酒上曰賜酒之際無或遺漏事分付肇源承命分付賜酒訖文武新恩復行四拜禮以出命晩秀書傳敎曰江漢浮浮武夫滔滔渚花鋪錦汀柳吐絮習戰於昆明講武於望遠此政其時日前點閱八江船隻時留爲三百數十餘艘足用於尖札隊伍克詰之擧水陸無間而近規之專於陸而忽於水有非竝行之意明日臨挹淸樓之控海門以試其坐作進退之節五江津渡別將等各率管下軍兵公私船隻聚待於風月亭前洋事分付公轍曰船隻點閱一有司足矣旣非親屈至尊之事也況且水操亦非其時只宜端拱九重深思節宣之道而乃於一日之間遽命江外之動駕中外之駭惑當如何哉惟願亟賜反汗焉晩秀曰傳敎之書臣雖承命此紙一下必致群情之惑臣不敢頒布矣上曰承旨等有何所知敢此云云乎晩秀曰臣等不敢爲臆逆之擧而年前江樓移蹕之擧至今思之尙覺神驚今此傳敎又其地也臣等其何敢奉承乎公轍曰殿下此擧萬萬過中矣親臨水操旣非賁飾昇平之擧列祖以來所罕有之制亟命收還傳敎焉上曰承旨竝當遞差卽爲出去公轍等曰臣等猶復待罪閣銜傳敎收還之前有不敢退矣上曰閣銜亦當減下速爲退去仍命退諸臣以次退出
정조 19년
行都承旨李祖源坐行左承旨洪仁浩坐直行右承旨李晩秀坐左副承旨李肇源坐右副承旨丁若鏞坐同副承旨鄭尙愚坐直注書鄭文始病一員未差假注書曺錫中仕徐俊輔仕直事變假注書韓致重仕
정조 19년
大駕詣挹淸樓入幕次後內閣政院玉堂藥房口傳問安答曰知道
정조 19년
丁若鏞啓曰大司憲掌令一員持平二員未差執義宋煥箕掌令李城輔在外監察茶時之意敢啓傳曰知道
정조 19년
傳于李肇源曰出宮門路以協陽門爲之
정조 19년
傳于洪仁浩曰兵曹堂上罷職郞廳一竝汰去令該曹口傳差出
정조 19년
吏曹口傳政事申獻朝爲兵曹參議沈鏗爲兵曹參知李宇炯爲兵曹佐郞
정조 19년
兩司前望單子入之大司憲李益運添書落點大司諫李晩秀司諫韓光植掌令韓用鐸持平李羲甲徐有聞正言金羲淳鄭來百落點
정조 19년
承旨前望單子入之趙尙鎭洪仁浩丁若鏞鄭尙愚落點
정조 19년
藥房提調前望單子入之沈頤之落點
정조 19년
以水原留守趙心泰狀啓離營上京事傳于李晩秀曰此非臆逆而何水操動駕何以上來乎然依右相例宣傳官持標信把門然後在本府乎似此滔俗不覺髮豎身爲武將如許習氣何處學得乎以此傳敎星火分付卽刻越江三更前若不還任卽其本府勿限年充軍以懲漸染者之戒
정조 19년
以全羅監司李書九啓本珍島郡定配罪人李晉秀到配事傳于丁若鏞曰放送事分付
정조 19년
李晩秀以兵曹言啓曰依下敎內吹螺赤二十四名兼內吹十名龍虎營細樂手十九名等處各木一匹施賞之意敢啓傳曰知道
정조 19년
鄭尙愚以壯勇營言啓曰依下敎親閱水操時旗差備本營敎鍊官李源培等二人細樂手鄭載文等二十四名各木一疋施賞之意敢啓傳曰知道
정조 19년
鄭尙愚以訓鍊都監言啓曰依下敎親閱水操時旗差備敎鍊官柳孝遠等二人大旗手韓應聲等五名細樂手李千得等十九名各木綿一疋施賞之意敢啓傳曰知道
정조 19년
洪仁浩以禁衛營言啓曰依下敎親閱水操時旗差備敎鍊官一員細樂手十九名各木一疋施賞之意敢啓傳曰知道
정조 19년
洪仁浩以御營廳言啓曰依下敎本廳細樂手十九名等處各木一疋施賞之意敢啓傳曰知道
정조 19년
洪仁浩以守禦廳言啓曰謹奉傳敎本廳細樂手十三名等處各木一疋施賞之意敢啓傳曰知道
정조 19년
李晩秀以摠戎廳言啓曰謹奉下敎本廳細樂手全得命等十三名處各木一疋施賞之意敢啓傳曰知道各營門皆擧行而畿營及壯營尙今遲滯畿營則都事爲先推考壯營該色監官令該大將嚴棍懲勵事分付卿旣經畿伯矣擧行遲滯營吏明日捉來嚴棍後草記鼓吹工人及典樂令該曹施賞事分付可也
정조 19년
行都承旨李祖源坐行左承旨洪仁浩坐右承旨李儒慶坐左副承旨李肇源坐直右副承旨丁若鏞緣故出同副承旨鄭尙愚坐直注書鄭文始病一員未差假注書趙台榮仕直洪奭周仕事變假注書金處岩仕
정조 19년
藥房提調臣沈頤之副提調臣李肇源啓曰移蹕江郊勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰慈殿慈宮氣候一樣矣
정조 19년
李祖源啓曰假注書曺錫中徐俊輔事變假注書韓致重身病猝重勢難察任今姑改差何如傳曰允就理注書放送仍任
정조 19년
傳于李儒慶曰右承旨右副承旨入侍
정조 19년
傳于李肇源曰諫長今旣出肅而職務相妨臺職許遞
정조 19년
傳于鄭尙愚曰大司憲以遞職分付吏曹後政差其代
정조 19년
傳于鄭尙愚曰持平徐有聞果有衆所共知親病云許遞
정조 19년
以慶尙監司趙鎭宅狀啓金海首露王陵神廚三門待秋成完役計料事傳于鄭尙愚曰嚴飭地方官待秋成畢役後狀聞事令該曹分付
정조 19년
以監軍望單子傳于洪仁浩曰未肅拜郞廳改差令該曹口傳差出
정조 19년
吏曹口傳政事以李重蓮金乃默爲兵曹佐郞大司成單李晩秀
정조 19년
鄭尙愚啓曰右議政蔡濟恭來詣請對矣傳曰酬應難矣以何事請對乎遣史官問之
정조 19년
假注書吳泰曾改差代以洪奭周爲假注書
정조 19년
事變假注書韓致重改差代以任百禧爲事變假注書
정조 19년
事變假注書任百禧在外代以李泳夏爲事變假注書
정조 19년
事變假注書李泳夏有頉代以金處岩爲事變假注書
정조 19년
正言鄭來百啓曰臣言議風采本不合於淸朝耳目之任而恩除遽降召牌踵臨怵畏義分章皇出肅而第臣已經納言揆以格例自在應遞其何可一刻仍冒於臺次乎請命遞斥臣職答曰依啓
정조 19년
李肇源以兵曹言啓曰依下敎崇禮門入直護軍申興周部將全性一各決棍十度之意敢啓傳曰知道
정조 19년
洪仁浩以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 19년
洪仁浩以壯勇營言啓曰依摠戎廳細樂手施賞草記判下本營細樂手等賞格遲滯該色監官高應濂嚴棍十度之意敢啓傳曰知道
정조 19년
李儒慶以濬川司言啓曰濬川自松杞橋今日始役之意敢啓傳曰知道
정조 19년
鄭尙愚以摠戎廳言啓曰謹依本廳草記批旨畿營擧行狀聞遲滯營吏方之厚捉來嚴棍放送之意敢啓傳曰知道
정조 19년
李肇源以義禁府言啓曰全羅道珍島郡定配罪人李晉秀放送事命下矣李晉秀卽爲放送事分付該道道臣之意敢啓傳曰知道
정조 19년
李肇源以義禁府言啓曰全羅監司李書九狀啓內康津縣監李勉輝新智島萬戶李時郁竝罷黜其罪狀令攸司稟處事啓下矣李勉輝時在任所發遣府羅將拿來李時郁亦在任所發遣府羅將交代後拿來何如傳曰允罪在邊將此時該道守令畢賑前不可輕遞康津縣監李勉輝勿罷待畢賑勘簿拿問可也
정조 19년
李肇源以義禁府言啓曰金城前縣令朴宗福令該府拿問考律嚴勘事傳旨啓下矣朴宗福時在京畿利川地云依例發遣府羅將拿來何如傳曰允
정조 19년
司諫韓光植掌令韓用鐸持平李羲甲正言金羲淳等啓曰請遲晩後物故罪人啓能亟施孥籍趾賊等凶種快施邦刑養遂獻遂竝設鞫得情請夏賊子女亟施跽斬之典斗恭親屬應坐之類一依适雲例擧行英才斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法請柳星漢亟令王府設鞫嚴問期於得情夬正邦刑請承款後物故罪人九宗亟施孥籍之典答三司曰不允
정조 19년
掌令韓用鐸持平李羲甲等啓曰請亟寢秋曹罪人柳師文放釋之命仍令王府設鞫嚴問期於得情快正王法答曰不允
정조 19년
司諫韓光植正言金羲淳等啓曰請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑答曰不允
정조 19년
負罪臣李家煥李鼎運李益運等疏曰伏以臣等冥如木石頑如豚魚不率陶鎔之化徒負作成之恩日前疏擧自干邦憲貽惱至此嚴敎荐下自顧罪負萬戮猶輕近日俗習切痼之弊前後聖飭何等諄複何等截嚴而只緣臣等死期將迫魂不守舍不知不覺之中疏語則自歸犯分擧措則未免同浴孽由自作罪在罔赦雖卽地斧吭尙誰怨尤臣等之所自悼者有之十數年來蒙被不世之恩造得廁縉紳之列而旣無絲毫之補竟陷彌天之罪縱使臣等自斷其罪有死而已尙何望首領之得保也耶干犯如此辜負如此雖殿下哀之憐之貸之以一縷更何顔面自立於橫目之列而若臣等息黥補劓之方惟在於怵然知畏惕然改圖必誠必敬無復陷於忘恩負國之罪而已魂飛湯火涕淚交零不知所云臣等無任驚懍震剝涕泣鳴號之至答曰期限內聯名鳴冤省疏具悉矣
정조 19년
兵曹參議申獻朝疏曰伏以臣迹阻楓陛今幾載矣殆若孩提之兒纔識慈顔便爾遠睽望哺之情戀膝之懷自不能禁矣雖在尋常之時猶切耿結之誠伏況是歲也百祿鼎臻六慶咸湊聖孝冞光於進冊縟禮載擧於呼嵩朝野懽忭臣民蹈舞而臣獨惸惸含恤自阻天日益不勝瞻望戀結之忱仍竊伏念臣父母晩生終鮮兄弟形單影孤自顧嗟憐又況才疎識蔑無望明時之需用而倖占科第猥躐淸顯通籍四載頂玉衣緋此豈臣一能之可取一藝之可錄而然哉莫非造化之天曲垂奬用之恩也時臣父無恙臣母在堂人子悅親莫如科官自忘才具之短拙唯以承膺而爲事者只出古人奉檄之喜而畢竟過福之災遽纏失恃之痛頑忍者一縷倏忽者三霜轉眄之頃喪制已畢穹壤莫逮視息苟存衣冠宛昔爵秩如舊騎省新除又降於此日受恩增感遇榮益悲以臣積違之蹤豈不欲竭蹶出肅以伸叩謝之忱而第臣有區區自悼者臣於昔日凡有召命則朝服上堂拜于臣母臣母輒含笑拊背曰勤爾王事酬我聖恩言猶在耳事已成古悠悠此痛其將何及且臣之餘殃未艾父嬰奇疾沈淹癃痼三年于玆臣獨自扶將心焦腸煎一身將銷萬念已灰尙有何望及於進取榮塗一步若隔前生只願永得恩暇扶護病父而已玆敢略暴衷肝仰瀆宸嚴伏乞天地父母諒臣悲苦之情察臣懇迫之私特命鐫削臣所授職名仍治臣瀆擾之罪以安私分以肅朝綱千萬幸甚臣無任屛營祈懇之至省疏具悉爾其勿辭察職領敦寧金履素判府事李秉模等疏曰以下缺
정조 19년
乙卯三月十九日辰時上御重熙堂右承旨右副承旨入侍時右承旨李儒慶右副承旨丁若鏞假注書曺錫中記注官安經心金良倜以次進伏訖上曰予忘却點下承旨於丁若鏞矣仍出給尙方劍於若鏞前曰承旨聽之李家煥及李益運兄弟再昨疏擧渠輩乃敢如是乎近來諂諛成習不顧分義前有專輒之擧今又出此輩風習寧不萬萬痛惡乎予當以此劍斬一介頭承旨速爲出去使李家煥輩使之自服而承旨執筆書納若於午前不爲書入則承旨自爲伏此劍朕言不通速速出去承史以次退出
정조 19년
行都承旨李祖源坐行左承旨洪仁浩坐右承旨李儒慶坐直左副承旨李肇源坐右副承旨金載翼坐直同副承旨鄭尙愚坐注書鄭文始病一員未差假注書尹致任在外洪奭周仕直事變假注書孫錫祉仕
정조 19년
鄭尙愚啓曰大司憲持平一員未差執義宋煥箕掌令李城輔在外掌令韓用鐸持平李羲甲呈辭監察茶時之意敢啓傳曰知道
정조 19년
洪仁浩啓曰備邊司郞廳來言今日賓廳日次而無時急稟定事不得來會云矣敢啓傳曰知道今日諸承旨持公事入侍也六房無公事此果時淸事簡而然乎目下諸路之營賑方張麥嶺尙遠政値民食極艱之會此時賙恤之政不可一毫怠忽以異於設賑之初必多放心之守宰當分遣繡衣以考始終勤慢御史可合人自本司抄啓可也
정조 19년
洪仁浩啓曰新除授承旨金載翼方在罷散中何以爲之敢稟傳曰敍用
정조 19년
李祖源啓曰假注書趙台榮身病猝重勢難察任今姑改差何如傳曰允
정조 19년
趙台榮改差代以尹亨烈爲假注書洪奭周有頉代以宋應圭爲假注書金處巖有頉代以金熙周爲事變假注書
정조 19년
尹亨烈在外代以李㬖爲假注書宋應圭在外代以任天常爲假注書金熙周有頉代以朴光錫爲事變假注書
정조 19년
李㬖在外代以李昇羽爲假注書任天常在外代以尹涵爲假注書朴光錫有頉代以李英發爲事變假法書
정조 19년
李昇羽在外代以趙象基爲假注書尹涵在外代以尹致任爲假注書李英發有頉代以孫錫祉爲事變假注書
정조 19년
傳于金載翼曰時囚南陽履放
정조 19년
鄭尙愚啓曰卽者刑曹郞廳來言再昨日動駕時衛外擊錚人等所當卽爲捧供而判書尹師國未肅拜次堂例不得擧行云判書卽爲牌招何如傳曰允試牌違召本職又如是逡巡豈可一味相持不決乎各別申飭仍卽來待事分付
정조 19년
金載翼啓曰刑曹判書尹師國牌不進推考傳旨今方捧入而特敎申飭之下如是違牌不卽承膺事甚未安更卽牌招何如傳曰仍以前牌申飭來待
정조 19년
有政吏批判書尹蓍東進參判黃昇源進參議未差行都承旨李祖源進以李義弼爲大司憲申獻朝爲大司諫李日運爲獻納申溆爲持平李東宇爲正言金銑爲校理鄭來百爲副校理洪秀晩爲修撰李晩秀爲右尹鄭好仁爲判義禁鄭存中爲知義禁李太亨曺允亨爲同義禁李始源爲禮曹佐郞鄭文在爲工曹佐郞鄭履綏爲典籍兼春秋單金乃默及第金命禹贈承文正字殿試前身死依法典贈職兼大司成單李晩秀兵批判書沈煥之進參判柳誼病參議申獻朝病參知沈鏗入直右承旨李儒慶進副護軍尹光普李羽逵李益恢副司直趙尙鎭洪聖淵李益運洪義榮丁若鏞徐有成李遇濟副司果洪樂敏愼性眞徐有聞洪克浩李尙寯李運行鄭來百
정조 19년
李儒慶啓曰玉堂上下番俱空已至多日事甚未安今日政新除授玉堂待下批牌招以爲推移入直之地何如傳曰允
정조 19년
以校理金銑副校理鄭來百修撰洪秀晩牌不進罷職傳旨傳于李儒慶曰只推
정조 19년
傳于李儒慶曰次對久未爲之明日來會
정조 19년
李儒慶啓曰明日次對兩司不可不備員除在外牌招啓辭未下外呈告人員竝卽待開門牌招何如傳曰允
정조 19년
金載翼以禮曹言啓曰今此式年雜科覆試還宮後更爲擇日擧行事草記啓下矣雜科覆試吉日令日官李廷馥推擇則覆試來四月初二日放榜同月十二日辰時爲吉云以此日時擧行何如傳曰允